S-383/2007

Ár 2007, miðvikudaginn 18. apríl, er dómþing Héraðsdóms Reykjavíkur háð í Dómhúsinu við Lækjartorg af J-kk-þgf J-kk-þgf héraðsdómara og dómur kveðinn upp í málinu nr. S-383/2007: Ákæruvaldið gegn K-kk-þgf J-kk-þgf H-kk-þgf. sem dómtekið var 16. apríl sem játningarmál samkvæmt 125. gr. laga nr. 19/1991 um meðferð opinberra mála.

Lögreglustjórinn á höfuðborgarsvæðinu höfðaði málið með ákæru útgefinni 20. mars 2007 á hendur ákærða, K-kk-þgf J-kk-þgf H-kk-þgf, kt. 000000-0000, Hraunbæ 82, Reykjavík, til refsingar fyrir fíkniefnalagabrot, með því að hafa tvívegis haft ávana- og fíkniefni í sínum vörslum í Reykjavík, laugardaginn 20. janúar 2007, í fyrra skiptið 3,79 grömm af amfetamíni, 5,57 grömm af MDMA, 2,86 grömm af hassi og 0,18 grömm af kókaíni, svo sem nánar er lýst í 1. tölulið ákæru og í seinna skiptið 2,85 grömm af MDMA, 5,77 grömm af hassi og 0,98 grömm af tóbaksblönduðu kannabisefni, svo sem nánar er lýst í 2. tölulið. Er háttsemin talin varða við 2. gr., sbr. 5. og 6. gr. laga nr. 65/1974 um ávana- og fíkniefni með áorðnum breytingum og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 848/2002 og auglýsing nr. 232/2001. Auk refsingar er þess krafist að ákærði sæti upptöku á nefndum fíkniefnum samkvæmt 6. mgr. 5. gr. téðra laga og 2. mgr. 14. gr. fyrrnefndrar reglugerðar.

Með játningu ákærða fyrir dómi, sem samrýmist rannsóknargögnum málsins, er ofangreind háttsemi sönnuð og þykir hún rétt færð til refsiákvæða í ákæru.

Ákærði er 24 ára. Samkvæmt sakavottorði var hann 4. nóvember 2005 dæmdur í þriggja mánaða fangelsi, skilorðsbundið tvö ár, fyrir fíkniefnalagabrot. Fólu umrædd brot í sér vörslur á ríflega 11 grömmum af amfetamíni, 12 amfetamíntöflum, tæplega 100 grömmum af hassi, rúmlega 16 grömmum af marihuana og 56 MDMA töflum, auk annars smáræðis. Þá hlaut ákærði 1. ágúst 2006 sekt að fjárhæð krónur 51.000 fyrir vörslur fíkniefna. Ákærði hefur nú verið sakfelldur fyrir vörslur á 8,42 grömmum af MDMA, 3,79 grömmum af amfetamíni, 8,63 grömmum af hassi, auk smáræðis af kókaíni, og tóbaksblönduðu kannabisefni, en umrædd brot voru framin rúmu ári eftir að hann hlaut hinn skilorðsbundna dóm. Hin nýju brot fela ótvírætt í sér rof á skilorði þess dóms í skilningi 57. almennra hegningarlaga nr. 19/1940 og þykir rétt að taka hann upp og dæma með máli þessu samkvæmt reglum 60. gr. sömu laga. Að þessu gættu og með hliðsjón af 77. gr. laganna þykir refsing hæfilega ákveðin fangelsi í fjóra mánuði, sem eftir atvikum þykir mega skilorðsbinda, eins og nánar greinir í dómsorði, auk 180.000 króna sektar í ríkissjóð. Greiði ákærði ekki sektina innan fjögurra vikna frá dómsuppsögu skal koma hennar í stað fangelsi í fjórtán daga.

Þá ber að gera upptæk til ríkissjóðs þau fíkniefni, sem lögregla lagði hald á 20. janúar 2007, í samræmi við fyrrgreind laga- og reglugerðarákvæði.

Samkvæmt 1. mgr. 165. gr. laganna um meðferð opinberra mála ber loks að dæma ákærða til að greiða þóknun skipaðs verjanda síns, H-kk-ef I-kk-ef hæstaréttarlögmanns vegna verjandastarfa á rannsóknar- og dómsstigi máls. Þykir hún hæfilega ákveðin í einu lagi 143.424 krónur, að meðtöldum virðisaukaskatti.

Þ-kvk-nf B. S-kvk-nf fulltrúi lögreglustjóra sótti málið af hálfu ákæruvaldsins.

DÓMSORÐ:

Ákærði, K-kk-nf J-kk-nf H-kk-nf, sæti fangelsi í fjóra mánuði, en fresta skal fullnustu þeirrar refsingar og hún falla niður að liðnum þremur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955. Þá greiði ákærði 180.000 króna sekt í ríkissjóð innan fjögurra vikna frá dómsuppsögu, en sæti ella fangelsi í fjórtán daga.

Ákærði sæti upptöku á 8,42 grömmum af MDMA, 3,79 grömmum af amfetamíni, 8,63 grömmum af hassi, 0,18 grömmum af kókaíni, og 0,98 grömmum af tóbaksblönduðu kannabisefni,

Ákærði 143.424 króna þóknun skipaðs verjanda síns, H-kk-ef I-kk-ef hæstaréttarlögmanns.

J-kk-nf J-kk-nf